钦定古今图书集成/明伦汇编/交谊典/第003卷 > 小学 > 《广立教》
## 钦定古今图书集成/明伦汇编/交谊典/第003卷 > 小学 > 《广立教》

横渠张先生曰：“教小儿先要安详恭敬。”

〈注〉四者，《小学》涵养本原之事也。

今世学不讲男女从幼便骄惰，坏了病根常在，又随
所居而长。

“安详恭敬” 不讲，而骄矜惰慢成习也，病根即骄惰也。

为子弟则不能安洒埽，应对，接朋友则不能下朋友，
有官长则不能下官长，为宰相，则不能下天下之贤。

此言病根随所居而长也。“安” 谓安意为之。下。谓屈己下之。

甚则至于徇私意义理都丧也。只为病根不去。随所
居所接而长。

居居处接交接

柳玭常著书戒其子弟曰：“胜己者厌之，佞己者悦之。
惟乐戏谈，莫思古道。闻人之善嫉之，闻人之恶扬之。
浸渍颇僻，销刻德义，簪裾徒在，厮养何殊！”

此言“不好善” 之失也。

范鲁公质为宰相，从子杲尝求奏迁秩，质晓之曰：“举
世重交游，拟结金兰契。忿怨容易生，风波当时起。所
以君子心，汪汪淡如水。”

《易》曰：“二人同心，其利断金。同心之言，其臭如兰。” 《记》曰：“君子之交如水，小人之交如醴。君子淡以成，小人甘以坏。”

康节卲先生《戒子孙》曰：“善也者，吉之谓也。吉也者，人
非善不交，物非义不取，亲贤如就芝兰，避恶如畏蛇
蝎。”或曰：“不谓之吉人，则吾不信也。”

此言为善者为吉人